Eleccións xerais de España de 2015

O domingo 20 de decembro de 2015 celebráronse **eleccións a Cortes Xerais en España**. Foron as duodécimas desde a transición á democracia e as primeiras con Filipe VI como Rei de España.

Os 36.510.952 cidadáns con dereito a voto, 34.635.680 residentes no país e 1.875.272 no estranxeiro, decidiron a renovación de 558 dos 616 escanos que conforman as Cortes Xerais: os 350 do Congreso dos Deputados e os 208 de elección directa do Senado. Tras estas eleccións comenzará a XI lexislatura das Cortes Xerais.

Foron convocadas polo Rei, a proposta do presidente do Goberno, Mariano Rajoy, e previa deliberación do Consello de Ministros, mediante a expedición do real decreto de disolución das Cortes Xerais e convocatoria de eleccións, que entrou en vigor un día despois mediante a súa publicación no *Boletín Oficial del Estado*, en cumprimento do artigo 115 da Constitución e do 42, apartado primeiro, da Lei Orgánica 5/1985, de 19 de xuño, do Réxime Electoral Xeral.

Ese mesmo día celebráronse eleccións locais parciais en 30 municipios e en 113 entidades de ámbito territorial inferior ó municipio que tralas eleccións do 24 de maio tiveron que ser repetidas pola falta de candidatos.

O vencedor das eleccións foi o Partido Popular, presidido e liderado polo presidente Mariano Rajoy, que obtivo no Congreso dos Deputados unha maioría simple de 123 escanos (63 menos que en 2011) e un 28,72 % dos sufraxios, seguido do Partido Socialista Obrero Español de Pedro Sánchez, que obtivo o 22,01 % dos votos, o que se traduciu en 90 deputados (20 menos que nos anteriores comicios, o seu peor resultado na actual democracia). O partido liderado por Pablo Iglesias, Podemos, presentouse por primeira vez a unhas xerais e obtivo 42 deputados (un 12,76% dos votos), que sumado ás coalicións electorais autonómicas En Comú Podem (12 parlamentarios, 3,72 % dos votos), Compromís-Podemos-És el moment (9, 2,69 %) e En Marea (6, 1,64 %), todas elas vinculadas a Podemos e outras formacións de esquerda, deron un total de 69 deputados e o 20,66 % dos votos. O outro partido emerxente, Cidadáns - Partido da Cidadanía, con Albert Rivera á fronte, obtivo 40 deputados (un 13,93 % dos votos). Unión Progreso y Democracia, Unión Democrática de Cataluña, o Bloque Nacionalista Galego —que se presentaba na candidatura Nós— e a coalición Geroa Bai, que tiveron representación na x lexislatura, non obtiveron ningún escano.

No Senado, o Partido Popular mantivo a maioría absoluta, con 124 escanos dos 208 de designación libre en xogo, aínda que perdeu 12. O Partido Socialista Obrero Español perdeu un, obtendo 47, seguido de Podemos (9), Esquerra Republicana de Catalunya-Catalunya Sí (6, seis máis que en 2011), Democràcia i Llibertat (6), o Partido Nacionalista Vasco (6), En Comú Podem (4), En Marea (2) e Compromís-Podemos-És el moment, Cambio-Aldaketa, Coalición Canaria-Partido Nacionalista Canario e a Agrupación Socialista Gomera (todos eles cun representante).

## Convocatoria 
En outubro de 2015 o presidente de goberno de España, Mariano Rajoy anunciou nunha entrevista televisada que esgotaría os prazos legais para a convocatoria das eleccións, e que estas se celebrarían o 20 de decembro de 2015, catro anos e un mes despois das anteriores. O decreto de disolución das Cortes publicouse o 27 de outubro de 2015, co que os cargos parlamentarios pasaron a estar en funcións. Desde 1920 non se celebraban unhas eleccións xerais en España no mes de decembro. Na historia da democracia española, só se celebraran eleccións en decembro nas autonómicas galegas de 1989.

Nestas eleccións anováronse 350 escanos do Congreso dos Deputados e 208 do Senado. As eleccións Xerais non coincidiron con ningún outro comicio. Con respecto ás anteriores eleccións, a circunscrición de Cádiz gaña un deputado que perdera nas eleccións anteriores, ao igual ca Málaga, mentres que Jaén e circunscrición de Valencia perden cadanseu deputado. En Galicia escóllense 23 deputados: oito pola circunscrición electoral da Coruña, 7 pola de Pontevedra, e catro polas de Lugo e Ourense, respectivamente.

O número e distribución dos senadores elixidos directamente mantense igual dado que están fixados pola Constitución. Tamén se mantén o número de senadores elixidos polos parlamentos autonómicos. Galicia escolle 16 senadores, catro por circunscrición, aos que hai sumarlles os tres designados polo Parlamento de Galicia e que se corresponden con 2 polo Partido Popular (Henrique López Veiga e Juan Manuel Jiménez Morán) e 1 polo PSdeG-PSOE (Paula Fernández Pena).

## Sistema electoral 
A lexislación que no 2015 regula os procesos electorais en España consiste nas seguintes normas:
* A Constitución.
* A Lei Orgánica 5/1985, de 19 de xuño, do Réxime Electoral Xeral (LOREG).

### Congreso dos Deputados 
A Constitución establece que o Congreso dos Deputados, elixido cada cada anos, componse dun mínimo de 300 e dun máximo de 400 deputados, elixidos por sufraxio universal, libre, igual, directo e secreto. A circunscrición electoral do Congreso é a provincia –Ceuta e Melilla son consideradas circunscricións para todos os efectos–. O número total de deputados está fixado pola LOREG –350 deputados–, asignando unha representación mínima inicial a cada circunscrición –2 deputados; 1 no caso de Ceuta e Melilla– e distribuíndo os 248 restantes en función da poboación de dereito. A elección verificarase en cada circunscrición atendendo a criterios de representación proporcional.

Non se teñen en conta aquelas candidaturas que non houberan obtido, polo menos, o 3% dos votos válidos emitidos na circunscrición. Os representantes asígnanse segundo o sistema d'Hondt. A porcentaxe mínima de votos do 3 % para considerar unha candidatura só ten implicacións prácticas nas circunscricións grandes nas que se elixen un gran número de deputados..
* Unión de Todos, un partido de Dénia, que se quixo presentar unicamente en Alacant.
* Esperanza Ciudadana, integrada na coalición Cívica 20D, pero que se quixo presentar por libre en Alacant.
* Partido Unionista del Estado Español, con sede en Asturias e que se quixo presentar só por esa provincia.
* Unidos por la Solidaridad Internacional, Unidos SI, un partido de esquerda antinacionalista que se quixo presentar en Barcelona.
* Construyendo la Izquierda - Alaternativa Socialista, formación que se quixo presentar en Burgos en solitario e que no resto de circunscricións acode como Unidad Popular.
* Gestión La Bureba, partido da comarca de La Bureba, que se quixo presentar na provincia de Burgos.
* Partido Azul de Derecha Progresista, que se quixo presentar só na provincia de Madrid.
* Partido Social de la Justicia, formación que quixo concorrer por Madrid e que tiña coma candidato o avogado José Emilio Rodríguez Menéndez.

### Candidatos á presidencia do goberno 
* Alberto Garzón, por Unidade Popular
* Andrés Herzog, por UPyD
* Pablo Iglesias, por Podemos
* Mariano Rajoy, polo PP
* Albert Rivera, por Cidadáns
* Pedro Sánchez, polo PSOE.

### Candidatos principais doutras forzas con representación autonómica que non se presentan en todo o Estado 
* Democràcia i Llibertat: Francesc Homs (Barcelona)
* PNV: Maria Eugenia Iparragirre (Biscaia)
* ERC: Gabriel Rufián (Barcelona)
* Nós - Candidatura Galega: Carlos Callón (A Coruña) 
* Geroa Bai: Koldo Martínez (Navarra)
* Coalición Canaria: Ana Oramas (Tenerife)
* Bildu: Marian Beitialarrangoitia (Guipúscoa)
* Més: Antoni Verger (Baleares)

### Candidatos en Galicia 
Os cabezas de lista presentados ao Congreso polas distintas provincias galegas foron:
* PP: Miguel Lorenzo Torres (A Coruña), Joaquín García Díez (Lugo), Miguel Ángel Viso (Ourense) e Ana Pastor (Pontevedra).
* PSOE: Pilar Cancela (A Coruña), Margarita Pérez Herraiz (Lugo), Rocío de Frutos (Ourense) e Dolores Galovart (Pontevedra).
* Nós - Candidatura Galega: Carlos Callón (A Coruña), Olalla Rodil (Lugo), Noa Presas (Ourense) e Carme Adán (Pontevedra).
* En Marea: Antón Gómez-Reino (A Coruña), Miguel Anxo Fernán Vello (Lugo), David Bruzos (Ourense) e Alexandra Fernández (Pontevedra).
* Cs: Antonio Rodríguez Vázquez (A Coruña), Isabel Cendán (Lugo), Fátima Balsa (Ourense), Antonio Lara (Pontevedra).
* UPyD: Carlos Oliva (A Coruña), Agustín Gallego (Lugo), Olga Fabello (Ourense), Javier Gómez Lojo (Pontevedra).
Ademais destas formacións, tamén se presentaron en Galicia:
* PACMA: Adrián García Alonso (A Coruña), Raquel Casabella (Lugo), Paula Rodríguez Méndez (Ourense) e Alejandra Montemayor (Pontevedra).
* Recurtes Cero - Grupo Verde: Sara Puga (A Coruña), Etrella Mo Álvarez (Lugo), Julio Sande (Ourense) e Divina Pastora Fernández (Pontevedra).
* Comunistas da Galiza: Francisco Sebio (A Coruña), Porfiio Embade (Lugo) e María Quintillán (Pontevedra).
* Partido da Terra: María José Castelo (A Coruña), Violeta Núñez (Lugo), Irene Veiga (Ourense) e Abraham González Martínez (Pontevedra).
* Vox: Amparo Rey Salorio (A Coruña).
* Ourense pola Esquerda: Eladio Medel (Ourense).
* Solidaridad y Autogestión Internacionalista: Teresa de Vallejo (A Coruña).

Asemade, tamén hai que considerar as candidaturas ao Senado, un máximo de 3 por partido e provincia, conforme ós tres postos a atribuír por provincia.

## A campaña electoral 
A campaña electoral iniciouse oficialmente o 4 de decembro de 2015. Tanto durante a campaña como a precampaña, os líderes dos principais partidos políticos participaron en debates televisivos. Na última semana antes de comezar a campaña, *El País* celebrou un debate no que participaron Pedro Sánchez, Albert Rivera e Pablo Iglesias Turrión, e ao que decidiu non acudir Mariano Rajoy.

### Sondaxes 
Recóllense nesta táboa algunhas das sondaxes publicadas nas datas inmediatamente anteriores ao proceso electoral

Os resultados marcados con (*) son aqueles onde non se presenta diferenciado Podemos das coalicións onde participan Podemos e outros partidos en Galicia, Cataluña e Comunidade Valenciana.

miniatura|center|700px|Evolución da estimación de voto.

## Resultados ao Congreso 
* Electorado: 34.630.253
* Votantes: 25.349.824
* Abstención: 9.280.429
* Votos válidos: 25.122.830
* Votos a candidaturas: 24.935.064
* Votos en branco: 187.766
* Votos nulos: 226.994

### Resultados en Galicia 
* Electorado: 2.265.555
* Votantes: 1.653.863
* Abstención: 611.692
* Votos válidos:1.631.174
* Votos a candidaturas: 1.613.896
* Votos en branco: 17.278
* Votos nulos: 22.689

## Resultados ao Senado 
* Electorado: 34.598.411
* Votantes: 24.867.744
* Abstención: 9.730.667
* Votos válidos: 24.066.891
* Votos nulos: 800.853
* Votos en branco: 978.313

Os senadores designados polo Parlamento de Cataluña están en funcións, pendentes da nova escolla por parte da cámara autonómica. Corresponderanlle 4 a repartir entre CDC e ERC, 1 a Ciudadanos, 1 ao PSOE, 1 a Sí que es Pot e 1 ao PP. No momento de convocárense as eleccións, CDC tiña 3, PSC 1, PP 1, Unió 1, ERC 1 e Iniciativa per Catalunya 1, que son os que figuran na táboa.

### Resultados en Galicia 
*97,08% escrutado*
* Electorado: 2.199.369
* Votantes: 1.563.330 
* Abstención: 636.039 
* Votos válidos: 1.435.889
* Votos nulos: 58.772
* Votos en branco: 68.669

## Notas 
## Véxase tamén 
### Ligazóns externas 
* Web oficial de información sobre o proceso electoral